Papersnake/gushiwen huggingface dataset:
东园踏青
邓氏（明代）

芍药丛边露气沉，步随芳草共幽寻。
桃花薰日红浓淡，柳叶迷烟翠浅深。
何处香泥忙社燕，谁家晴槛噪时禽。
悄寒罗袜浑无力，斜倚东风碧树阴。
杂兴四首 其四
赵蕃（宋代）

良农之于田，曾匪一日力。耕耘各以时，志在秋有穫。

其间罹水旱，亦是天地德。汝不替厥功，后当值丰殖。
南磵果法师赞
释大观（宋代）

气和色庄，襟度洋洋。
雪残春嶂，月午秋江。
峙凌虚金碧兮增飞来小朵之奇观，发昔人幽潜兮来典午咸和之遗芳。
或见或闻，意消心降。
若夫奉己淡薄，接物慈祥。
不泥文字，不堕平常。
此所以为北峰之克家，而於自受用昧中，
合乎性具之宗纲。
新雁二首 其一
刘敞（宋代）

逢时志万里，非为稻粱谋。眇眇江汉阻，萧萧霜露秋。

知机自有素，侧翅莫多愁。风起浮云暮，空看片影流。
宿陟岵寺云律师院
杨衡（唐代）

像宇郁参差，宝林疏复密。中有弥天子，燃灯坐虚室。

心证红莲喻，迹羁青眼律。玉炉扬翠烟，金经开缥帙。

肆陈坚固学，破我梦幻质。碧水洒尘缨，凉扇当夏日。

宿禽讵相保，迸火烟欲失。愿回戚促劳，趋隅事休逸。
朝鲜文德郎徐竹垞过访索画赋赠
李文瀚（清代）

翰墨因缘千古难，纵横妙笔无人看。君能写竹我写兰，红尘洗尽居长安。

竹爱兰心素，薰人气味毫端露。兰爱竹心虚，旧时芒有胸中无。

兰本幽人竹，君子灵根不与众芳比。品题安得真，名士赏心只有梅边鹤。

鹤爱兰幽竹洒落，题以新诗珠玉错。一鹤一竹一兰花，相寻正得林泉乐。

东皇倏尔扇微风，野鹤西飞兰竹东。竹转潇湘去，兰居楚泽中。

伫见江头布帆去如羽，万丈柳条牵不住。扶持清梦入茫茫，日暮愁云绕春树。

万里关河，渺渺烟波。念我故人，将如之何。野鹤时招兰友说，道君心为此君结。

我方驾雾行云远送此君别，海上银涛立如雪。中流一棹指蓬莱，平安早抵三韩阙。

分手赠言嘱致君，劝君莫炙离情热。万国朝天年复年，春风重过小神仙。

竹瘦兰清鹤孤洁，花间三影邀明月。
根辋岩
汪任（宋代）

高岩古木根如辋，辋坏元根何处寻。
下有唐有元杰记，读之聊足慰登临。
偈颂一百三十三首 其三十七
释居简（宋代）

诸方说禅，地藏种田。西余门下，又却不然。饥来吃饭，困来打眠。

不是知音者，徒劳话岁寒。
筑室
刘子翚（宋代）

旋剪荆榛出旧蹊，架岩凿壁启幽栖。
已通邻圃尽栽竹，更搭飞桥南过溪。
莲社昔夸庐阜胜，渔舟空向武陵迷。
宦游若胜归田乐，肯把轩裳换一犁。
绍定庚寅纪事
萧澥（宋代）

风动绿林千里乱，星垂黑气万家灾。
可怜堕在如今劫，人祸天刑先后来。
盐城初夏，雨中诵“不知春去几多时，纱窗几点黄梅雨”之句，用赋十四首 其十一
赵完璧（明代）

儿役王程我拘检，官衙雨渍重门掩。淼围湖水绿千重，不见蓬山青一点。
赋得浮桥
李世民（唐代）

岸曲非千里，桥斜异七星。暂低逢辇度，还高值浪惊。

水摇文鹢动，缆转锦花萦。远近随轮影，轻重应人行。
春暮思平泉杂咏二十首。西岭望鸣皋山
李德裕（唐代）

高秋对凉野，四望何萧瑟。远见鸣皋山，青峰原上出。

晨兴采薇蕨，向暮归蓬荜。讵假数挥金，餐和养馀日。
卧病掩关即事有感示友人
王世贞（明代）

三旬不冠栉，始可称閒居。衰至颇知疾，懒来兼废书。

悠然紫薇静，时见白云舒。稚子争为傲，穷交也自疏。

卿应用卿法，吾亦爱吾庐。鸡黍从耕有，莺花逐梦除。

子桑今自得，泄柳古何如。莫作时名拟，身拚齿颊馀。
留别陈元舆待制用李白赠友人韵
郭祥正（宋代）

沈吟涧底松，不及尧阶草。不经君王顾，枉被风霜老。

弱羽恋一枝，敢思浴天池。闻君有馀力，何惜一嘘吹。

青云与黄壤，回首隔追随。
偶述
史弥宁（宋代）

农忻膏泽了春耕，客免深泥阻去程。
日里放晴终夜雨，天公两下做人情。
秋怀十首
赵蕃（宋代）

秋林如老发，剩好忽已衰。
委身造物中，宁得逭厥时。
木落有再荣，人衰无少期。
可不思自勉，无闻戒在兹。
擬古
田锡（宋代）

天风吹雨来，黄土为柔埴。
一经女娲手，蹶然含性识。
悲哉商子孙，不能述祖德。
愚朴变浇漓，化之尤费力。
九日陪越州元相燕龟山寺
赵嘏（唐代）

佳晨何处泛花游，丞相筵开水上头。双影旆摇山雨霁，

一声歌动寺云秋。林光静带高城晚，湖色寒分半槛流。

共贺万家逢此节，可怜风物似荆州。
剑池
白玉蟾（宋代）

人间无处著青蛇，池水清泠浸落花。
几度清风明月夜，怅然无语忆张华。
郑准广文赴官九江携予真索赞
周必大（宋代）

曾为匡庐十日留，今犹化蝶梦江州。
凭君五老峰头问，员外容添此老不。
寒食清明十首 其十
刘克庄（宋代）

轻薄坠鞭子，清狂谒水生。如何唐老杜，也作丽人行。
初凉与次公子共读书册
杨万里（宋代）

暑懒归投簟，凉醒打当书。罢吟唇欲裂，起坐膝难舒。

汲古微澜动，悲秋小雨馀。五言未针线，百过且阶除。
读书吟示铉
彭龟年（宋代）

吾闻读书人，惜气胜惜金。
累累如贯珠，其声和且平。
忽然低复如，似绝反可听。
有时静以默，想见紬绎深。
心潜与理会，不觉咏叹淫。
昨夕汝读书，历响惊四邻。
方其气盛时，声能乱狂霖。
倏忽气已竭，口亦遂绝吟。
体疲神自昏，思虑那得清。
定能更隽永，温故而知新。
永歌诗有味，三复意转精。
勉汝讽诵余，且学思深湛。
春日
薛仲庚（宋代）

晨游每及晡，夜游不知旦。
春风似醇醪，盎盎消我闷。
春月似新茗，泠泠清我困。
人生能几逢，月圆花烂漫。
何为守幽独，忽忽音容换。
沂水舞雩人，天机自游玩，
叔子登岘山，浮名何足叹。
读孙巨源经纬集
张耒（宋代）

等閒咳唾烂成文，奏牍三千世共珍。不向人间调鼎鼐，却归天上作麒麟。

侍游曲水欢何在，敷奏延英迹已陈。四辅当时曾避柱，熙宁天子属词臣。
诫子吟
邵雍（宋代）

善恶无佗在所存，小人君子此中分。
改图不害为君子，迷复终中作小人。
良药有功方利病，白圭无玷始称珍。
欲成令器须追琢，过失如何不就新。
酬晖上人夏日林泉
陈子昂（唐代）

闻道白云居，窈窕青莲宇。岩泉万丈流，树石千年古。

林卧对轩窗，山阴满庭户。方释尘事劳，从君袭兰杜。
买书
张镃（宋代）

自笑从来癖，诗书满屋藏。
不充饥鼠喙，即抱蠹鱼肠。
插架牙签整，开编竹简香。
他年林下去，谁与记山房。
过黄石驿十许里严石间悬瀑潨射声隐然真小三峡也命仆夫剪剔翳荟为行者清心骇目之观戏成两绝 其二
李纲（宋代）

终日崎岖山谷间，雨馀林下水潺潺。炎方六月不知暑，端为先生从此还。
羊流驿访羊太傅宅
言朝标（清代）

昔看岘首山亭记，今读羊流驿路碑。落日飞鸦寻故里，春风下马拜荒祠。

功名到此真无愧，魂魄归来定有知。一片孤忠留让表，笑他学步庾元规。
秋夜斋中
陆游（宋代）

残年冉冉返丘园，败屋萧萧长子孙。
久悔文辞妨大学，偶因忧患得玄门。
扶持後死知天幸，容养无能荷国恩。
急雨打窗秋又晚，旋挑野菜助盘餐。
酬晁美叔
刘攽（宋代）

此身敢与世峥嵘，秃发衰颜太丑生。长愧使君心匪石，每因佳句赠连城。

病来筋力惟求卧，老去文章不近名。酒量消除百无一，未尝酣畅若为酲。
家居自戒
陆游（宋代）

世人无奈愁，沃以杯中酒；未能平磊块，已复生堆阜。
治水不治源，九载亦何有？不如读周易，一卷常在手。
重九前一日到家
程公许（宋代）

霜日晶荧水尚肥，顺风一舸送将归。
黄花笑我犹寄俗，得似渊明勇拂衣。
孟子·赤子之心
陈普（宋代）

真淳未凿本诸天，饮食啼号所性然。
情欲不生无外诱，圣人之质自浑全。
和曹明府游白沙相祠地二首 其二
陈吾德（明代）

水白山青四望开，地留名胜昔人裁。当歌共入春阳里，把酒还传碧玉杯。

云去隔溪霜叶坠，台空明月夜乌来。千秋祀典公筹度，更从篮舆陟巘回。
和张伯温秋兴三首 其一
邓雅（元代）

知君隐处白云峰，俗意都无在眼中。树底宴酣思卧石，竹间棋罢欲乘风。

冥心会究天人学，老笔能参造化功。稍待尘清无战伐，袖书还谒帝王宫。
僧求潜庵赞
释德洪（宋代）

德腊俱难及，一庵江寺隈。敢称少室后，亲见老南来。

鬓雪残零尽，心花烂熳开。若言只这是，九尾似黄能。
寄樊郎中
田锡（宋代）

近遣司宾小吏时，寄书兼寄十篇诗。
自惭不是阳春曲，谁敢徼求作者知。
叠嶂晚登空远望，昭停别合倍相思。
夜来远有微吟兴，风动新荷月满池。
苏武慢·醉里闲吟
凌云翰（元代）

醉里闲吟，兴来独往，山静悄无人语。两岸桃花，一溪春水，似忆仙源无路。花上莺啼，云间犬吠，偶到洞仙琳宇。便相留、闲话长生，嗟我委形非故。图画里、昔日天台，当年刘阮，此说荒唐无取。避世秦人，放舟渔子，却恐偶然相与。岭日将沉，林风忽动，吹落半帘红雨。待少焉、月出东方，拄个瘦藤归去。
次韵和李馀庆
邹浩（宋代）

三分春色一分空，莫负花前酒满钟。醉里是非浑忘却，任它禅客自分宗。
山中秋晓
蒲寿宬（宋代）

命策空山风露冷，野花无数不知名。
林丛深处无人问，时吐秋芬一样清。
秋旦
陆游（宋代）

将旦溪风急，新秋天宇宽。
凉生竖裁褐，爽入缩缝冠。
拊翼鸡频唱，争枝雀正讙。
一箪吾已足，芋豆亦加餐。
送戴秀才
李中（五代）

已是殊乡客，送君重惨然。河桥乍分首，槐柳正鸣蝉。

短棹离幽浦，孤帆触远烟。清朝重文物，变化莫迁延。
次韵德先步月答所问语
魏了翁（宋代）

夜景湛虚明，浩然无与京。
如今苏氏妇，但指圣人清。
胡朝请见和复次韵
黄庭坚（宋代）

人笑庾郎贫，满胸饭寒菜。
春盘食指动，笋茁入市卖。
回首万钱厨，不羡廊庙宰。
民生暂神奇，胞嶲伐性坏。
忍持芭蕉身，多负牛羊债。
箨龙不称冤，易致等拾芥。
萧萧烟雨姿，壮士持戈介。
骈头沸鼎鼎，可口垂涎嘬。
霜丛负後凋，玉食香余噫。
续诗无全功，葑菲傥可采。
和韩司谏移亳宫双桧植于道山
刘敞（宋代）

仙子分根白鹿檀，定知高峭出岩端。浓云借色曾无变，初日移阴渐可观。

风外共成苍鹤舞，夜深齐作翠幢看。人今俟尔为梁栋，慎勿轮囷取自安。
鹧鸪天·细听楼头漏箭移
黄机（宋代）

细听楼头漏箭移。客床寒枕不胜敧。凄凉夜角偏多恨，吹到梅胜第几枝。人间阔，雁参差。相思惟有梦相知。谢他窗外芭蕉雨，叶叶声声伴别离。
春过鄱阳湖
贯休（唐代）

百虑片帆下，风波极目看。吴山兼鸟没，楚色入衣寒。

过此愁人处，始知行路难。夕阳沙岛上，回首一长叹。
颂古五十五首 其四十五
释绍昙（宋代）

九十芳春日，游蜂竞采花。花归蜜房尽，残叶落谁家。
双庙
吕本中（宋代）

唐四叶孙德下衰，久厌坐稳思奔驰。外由骄胡内艳妻，杨李气燄相夺移。

太宗之业甚整齐，尔曹忽来撞㨋之。旁人为之掩涕悲，处之甚安渠不疑。

贼风忽来吹白陂，翠舆走避弯弓追。倒立却视千熊罴，猛将不解河北围。

睢阳失守东南危，城中月馀析骨炊。两公奋髯死不回，鼎镬在前惟恐迟。

蜀中消息未可期，此辈未易折箠笞。念公不量势力微，本自不辱国士知。

大厦又非一木支，何必感慨如此为。往时开元全盛时，公胡不念鲈鱼归，亦不往吊湘江累。

死后声名何足奇，商山老人吾所归。
赋得别梦依依到谢家八首 其六
王彦泓（明代）

朱箔纱空画舫轻，月明波上载卿卿。尊前绰约身如燕，帐底朦胧语是莺。

绛烛婢吹香未烬，卖花人唤梦初惊。颓鬟未拢凭栏久，偶爱跳鱼拨剌声。
晓过花桥入宣州界四首
杨万里（宋代）

近山浅绿远深青，两样风姿一样清。
似怨朝阳卷云雾，被侬看著太分明。
游大涤
丁先民（宋代）

我俗避尘嚣，乘风入洞霄。
循溪山作路，驾水石为桥。
台殿黄金锁，神仙碧玉箫。
拂衣天柱顶，清思欲飘飘。
送蒋推官归宜兴
王洋（宋代）

阳羡溪头蟹正肥，三年客尽拂征衣。
一川秋色背人去，满路黄花迎子归。
未用解装荣故里，少须通籍扣天扉。
红妆莫作离凰怨，自有鵷鶵接翅飞。
题李元敬母陈氏旌节卷
王缜（明代）

维竹挺节，维玉秉洁。有节无瑕，是谓贞烈。懿哉李母，女中英杰。

是志孤抚，法星昭列。有命自天，纲常孑孑。千古洪川，风清水冽。
元宵夜酌
申佳允（明代）

箫鼓花城处处声，衙斋命酒牍尘清。踏歌断续屏音乱，烛焰参差火树明。

香入诗脾梅问约，寒侵韵骨雪寻盟。春风淡宕弦笙沸，卧理閒舒乐只情。
寄源大师
释慧远（宋代）

学佛以悟为则，虚词不入公门。
君看羲之草圣，一点入石三分。
凉棚
黄敏求（宋代）

未庚赫日已焚空，亭午西斋坐甑同。
横竹旋排苍叶密，小窗移在绿阴中。
情知琐碎妨新月，稍喜牵得暑中风。
分我清凉诗境界，一蝉吟到夕阳红。
次韵何若谷寄提刑蔡挺
赵抃（宋代）

远俗斯年荷德丰，一麾乌足滞才雄。朝签寄任非轻外，圣诏丁宁果发中。

却念松楸还里闬，再驰牛犊恳天聪。只应未遂归欤兴，江右澄清已望风。
题严陵钓台 其三
崔华（清代）

水习荆南公，步习大司马。此时烟濛濛，羊裘卧月下。
暮秋太常峰扫松楸
王恭（明代）

迢递孤峰里，含情对古丘。苔碑空鸟迹，山叶带猿愁。

野烧泉门夕，寒花陇树秋。临风一浇酒，回首泪双流。
黄鲁直南迁舣舟碧湘门外半月未游湘西作此招之
释德洪（宋代）

江夏无双果无双，子云赋工未必尔。那知一饭在家僧，真是潜必癞居士。

春湖白鸥未入手，衣冠林中作蝉蜕。平生俯视造物儿，儿顽不省犹相戏。

罗浮旧游今再游，一念去来开眼睡。泊舟隔岸望湘必，应爱烟霏浮幕翠。

快当著屐上千岩，要看松风迎笑齿。公虽妍蚩付一目，定自胸中有泾渭。

我非破头必下人，闻弦赏音亦风味。知君不传西土衣，一龙一蛇聊玩世。
十二时歌 其五
释印肃（宋代）

日南午，大地元来没寸土。天上天下独为尊，耀目连睛无可睹。

石巩痴，逢马祖，自己如空谁射弩。三平了道劈开胸，不拄箭锋徒自苦。
越中五咏·野塘
林概（宋代）

漠漠横塘一水通，霏霏轻蔼夕阳中。
吴娘晚唱穿菱叶，楚客春心吒蕙丛。
烟外蒹葭间倚路，波间舴艋半凌风。
江南景好游人去，二月大埋花艳红。
十绝句呈章茂深安抚
陈造（宋代）

诗伯于今第一流，清篇传诵到鳌头。
共推句法源流远，伯仲夔州只楚州。
次光伯韵
裘万顷（宋代）

竹迳当年手自开，只今无处著莓苔。
绝怜此地过从少，赖有高莓时复来。
篱下久霜犹有菊，水边近腊正多梅。
我云眷眷三年别，君莫匆匆一夕回。
里人获苍鹿异之献于官遂作南山鹿
李本（明代）

南山鹿，山头有草林有木，朝朝出游暮归宿。文毛斓斑联锦钱，歧角嶙峋拔青玉。

白日饥含洞口花，清泉渴饮岩边谷。胡为失脚落尘埃，也逐牛羊食人粟。

牧儿惊见两角矗，传呼两两三三续。析木为兵石为炮，踰沟越陇相驰逐。

一蹶仓皇折双足，持献长官脯其肉。呦呦不向嘉宾鸣，濯濯已辞灵囿伏。

只念深山学仙客，谁与牵车下山麓。呜呼汝鹿最有山林情，汝乃何故丧其生。

寄言云中猿鹤友，莫向人间借路行。
和张少卿过德清忆郎中五弟
苏颂（宋代）

平昔知君兄弟名，籍随廉茂策通经。
已伤荆木一枝折，重过桐乡双泪零。
朝见鹡鴒诗思苦，夜听鸿雁睡魂醒。
近闻阮巷有才子，异日轩昂看拾青。
同杜北山郑渭滨湖边小憩
徐集孙（宋代）

与朋看落叶，舍棹踏湖西。
野店传杯酌，残阳索品题。
云随波影动，山被柳阴迷。
一点寒鸦过，知他何处栖。
沁园春 寿张绣江参政
刘敏中（元代）

长日之英，为国生贤，魁然此公。看功名一出，江湖气量，才华谁看，星斗心胸。霖雨监梅，随宜适用，已见时和岁又丰。余无事，但门庭清雅，车骑雍容。秋香笑指篱东。道拟共他年伴赤松。要河车挽水，双瞳似月，丹砂伏火，两颊还童。雪落花开，东阡北陌，折简来呼白发翁。高情在，是绣江绿野，黄阁清风。
同年刘仲山和送锦鸡长韵再用韵为侍綵泛幕之行饯
萧立之（宋代）

世人论心画写影，倾盖谁能交刎颈。慈恩梦事风花飞，一见八年肝胆醒。

锦鸡山上霜皑皑，机动阱发从何来。骑牛涧谷未必恶，古来铁马无非灾。

綵衣蹁跹晴昼里，台上曲高倾倚市。回雁峰头一笑春，来缊傥可烦邻里。
谢赐御书诗五言十韵
范祖禹（宋代）

圣志探渊学，皇慈示至仁。
论经穷古训，锡宴比嘉宾。
天醴尧觞穷，箫韶舜乐陈。
隆恩均近辅，赐札下严宸。
洒墨星辰烂，飞毫日月新。
聪明钦作后，气志俨如神。
龙马观犠迹，延陵识圣真。
受藏辉蔀屋，荣遇极儒绅。
方讲三王治，思还四海淳。
顾惭愚陋识，何所补涓尘。
春日野步
释文珦（宋代）

春色在筇履，山前山后行。
野花随处发，林鸟百般声。
幽径遥通寺，清流可濯缕。
村翁忽相值，又得尽閒情。
登楼寓望
刘兼（唐代）

凭高多是偶汍澜，红叶何堪照病颜。万叠云山供远恨，

一轩风物送秋寒。背琴鹤客归松径，横笛牛童卧蓼滩。

独倚郡楼无限意，夕阳西去水东还。
上厚庵太守 其一
野蚕（清代）

不为寻京尹，谁轻千里来。河声天上落，山色镜中开。

气节标南岳，词华光北台。政閒公府静，棋局与茶杯。
庙儿沟
成书（清代）

亦自成村落，翻怜绝市喧。野花红自媚，杂树晚犹繁。

古寺依山立，殊方见佛尊。晓来风日好，沙水亦潺湲。
至德州山东巡抚阿里衮率所属来接诗以示之
弘历（清代）

清跸临齐境，春风广陌开。兆民看踊跃，百尔效追陪。

重道尼山近，绳踪尧德恢。喜观群志戴，切忆去年灾。

求莫惊心矣，思艰蒿目哉。■须勤供奉，不为豫游来。
长歌
释了元（宋代）

野鸟啼，野鸟啼时时有思。有思春气桃花发，春气桃花发满枝。

满枝莺雀相呼唤，莺雀相呼唤岩畔。岩畔花红似锦屏，花红似锦屏堪看。

堪看山，山秀丽，秀丽山前烟雾起。山前烟雾起清浮，清浮浪促潺湲水。

浪促潺湲水景幽，景幽深处好，深处好追游。追游傍水花，傍水花似雪，似雪梨花光皎洁。

梨花光皎洁玲珑，玲珑似坠银花折。似坠银花折最好，最好柔茸溪畔草。

柔茸溪畔草青青，双双蝴蝶飞来到。蝴蝶飞来列落花，落花林里鸟啼叫。

林里鸟啼叫不休，不休为忆春光好。为忆春光好杨柳，杨柳枝枝春色秀。

春色秀时常共饮，时常共饮春浓酒。春浓酒似醉，似醉闲行春色里。

闲行春色里相逢，相逢竞忆游山水。竞忆游山水心息，心息悠悠归去来，归去来休休役役。
辞世颂
释宝昙（宋代）

平生洒洒落落，末后哆哆啝啝。
殷勤觅一把火，莫教辜负澄波。
使交发云间
孙承恩（明代）

赫赫奉王命，迢递绝域行。兹当别故国，促装戒晨征。

时维八月秋，云物肃以清。舟人理桂楫，天风引长旌。

丈夫四方志，意气冲冠缨。腰间双镆干，虹霓吐晶荧。

姻戚罗祖饯，亦复勤友生。天书照玉节，顾瞻羡光荣。

岂知远游子，莫释内顾情。高堂有慈闱，素领霜雪明。

忠孝不自谋，百年负深诚。仰天嘿无言，拊心但茕清。
晚晴四首 其三
赵蕃（宋代）

度月阴霾增病苦，重阳开霁见秋新。菌生康乐登山屐，尘败渊明漉酒巾。

强拟扶持成小憩，路逢借问一何频。莫惊老瘦非前日，看即推迁类昔人。
和永叔春雪
刘攽（宋代）

陬筒吹灰变冥朔，生气萌泉天不觉。凝阴忽升气横厉，重云大同势绵邈。

通衢漫漫走流沙，近甸稍稍堆乔岳。焚炉姹女姿飞扬，匝野神奸谁彫琢。

刀圭不惜透墙隙，捷业俄然垂屋角。户斜尺剑未及收，窗缺连环如可握。

鲜妆宫女喜深印，红手庠童斗坚搦。暝鸡误晓屡咿咿，饥雀冲人犹啄啄。

虽怜林篁有摧折，却喜陇苗就优渥。贫庐败褐憎破牖，富屋珍裘转深幄。

使君高义仍泛爱，颍士多文方力学。猎师得隽鲜弃薧，厨酿荐甘清间浊。

气随阳春破凝烈，巧夺钧工畏名貌。吾知郢人不复歌，古声比今为拙朴。
边昭花鸟图
尹台（明代）

二百年间称画者，边昭花鸟名天下。后来林良吕纪徒，意态虽超精绝无。

第看兹幅亦伟丽，格力无乃边也殊。粉桃上映双文鹊，飞鸣互绕新篁箨。

下有嵌石清地回，白鹅三四交浮跃。綵趐缤纷玉羽摇，参差丽蕊垂青条。

员吭短嘴自唤答，荇藻并动春风娇。忆昨观画豪贵屋，边图侧挂惊众目。

断缣古惨色不凋，竟日令人看不足。神情绰约秾素间，啄饮细辩毫毛端。

元圃赤霄虚指顾，翠花金尾愁岩峦。兹幅抹染先后同，侧记边名异笔踪。

论画岂必穷真赝，为尔洒墨愁春工。
御书阁
雍沿（宋代）

三重神毫曼古稀，龙盘凤戏欲腾飞。珍藏今作古山宝，一岁中添一褐衣。
程朱之学四首
陈普（宋代）

杨氏枯不生，墨者散无纪。
申韩明不仁，黄老信非礼。
岂难定邪正，未足容臧否。
世有颜孟徒，一鼓俘其垒。
独惟一妖鸟，来自昆仑趾。
其高出天地，其毒逾蛇豕。
名公不能辨，韩愈亦窍喜。
高士溺其深，愚夫乐其鄙。
精散不知收，魂飘不能止。
五典潜扫除，三纲悉沦委。
遂令四海人，没溺怀襄水。
绝非是似圣，大病在近理。
仁哉天地心，特出程朱子。
雀夺燕巢生四雏
梅尧臣（宋代）

去年燕营巢，衔泥入我庐。
秋归春复来，横被雀所居。
翩然去不较，义者欲与除。
毁覆必伤卯，爱彼此何疏。
乃竢长黄口，逐之宁曰纾。
果得生四雏，卉色头戢如。
後当还燕巢，穿屋不害余。
田家苦
章甫（宋代）

何处行商因问路，歇肩听说田家苦。
今年麦熟胜去年，贱价还人如粪土。
五月将次尽，早秧都未移。
雨师懒病藏不出，家家灼火钻乌龟。
前朝夏至还上庙，着衫奠酒乞杯珓。
许我曾为五日期，待得秋成敢忘报。
阴阳水旱由天工，忧雨忧风愁杀侬。
农商苦乐元不同，淮南不熟贩江东。
安德山池宴集
岑文本（唐代）

甲第多清赏，芳辰命羽卮。书帷通行径，琴台枕槿篱。

池疑夜壑徙，山似郁洲移。雕楹网萝薜，激濑合埙篪。

鸟戏翻新叶，鱼跃动清漪。自得淹留趣，宁劳攀桂枝。
菩萨蛮·铜簧韵脆锵寒竹
李煜（五代）

铜簧韵脆锵寒竹，新声慢奏移纤玉。眼色暗相钩，秋波横欲流。
雨云深绣户，来便谐衷素。宴罢又成空，魂迷春梦中。(魂迷 一作：梦迷)
王贯之有诗留别因次其韵
虞俦（宋代）

樯头语燕底匆匆，满幅蒲帆送客风。
合与仇谋从此逝，病兼贫至向来同。
纷纷时事愁眉上，咄咄人情醉眼中。
颇觉田园归去好，固应马首未渠东。
自题乘槎亭观日出图
唐仲冕（清代）

亭名始见坡公诗，建亭之处人莫知。我于龙洞读宋刻，亭在山头与海直。

龙兴山东烛龙起，山下沈沈夜未已。波光激射梁梠红，如见坡诗图画里。

独怜诗和陈海州，陈公名字难搜求。山亭颇似岘山在，湛辈足迹诚悠悠。

联吟苏海尚如此，写照秦山徒为尔。图中石壁扫烟霾，笑将题笔当摩崖。
烈帝庙
周密（宋代）

英风千载后，溪上有遗祠。异鹊巢神桧，灵鼋集庙池。

烟云昏古像，苔藓蚀丰碑。细把图经考，孤忠事更奇。
次韵吴师益三首 其二
吕陶（宋代）

谪官谁更恨蹉跎，回视浮云亦几何。虽向士林为覆辙，却于言路得馀波。

当年志气消磨少，晚岁光阴赋咏多。每阅尘编无愧赧，此生应不负丘轲。
寄桐庐张尉
吴惟信（宋代）

一廉儒者政，半隐寄其名。心古门庭阔，吟多笔研清。

云晴春嶂薄，潮落暮江平。必是闲无事，琴馀鹤数声。
苻坚国中谣
佚名（魏晋）

谁谓尔坚。石打碎。
田文
姜特立（宋代）

田文养士天下无，撞钟列鼎倾金珠。
入关几作秦囚拘，当时贵客如橛株。
仓皇脱死托小夫，嗟哉所养非所需。
寄陈季衍父子二绝 其二
许景衡（宋代）

郊原草木尽枯荄，重雾阴云扫不开。骑马拥袍何处好，梅花门外探春来。
次韵吴兴守春日书怀一首
刘一止（宋代）

百榼偿春酒，人言有别肠。披风醒午醉，撷蕊眷馀芳。

白日何曾短，游丝得许长。向来情浩荡，今者梦微茫。
甜苦笋
钱闻诗（宋代）

先生仙去拥霓旌，数宇犹存简寂名。
还向个中真得味，从教甜苦笋边生。
观物吟四首
邵雍（宋代）

日月无异明，昼夜有异体。
人鬼无异情，生死有异理。
既未能知生，又焉能知死。
既未能事人，又焉能事鬼。
诸友惜别夜坐德行堂饮茶
李石（宋代）

一舟海角到天涯，春信江南梅欲花。
莫道别时无酒语，与君剪烛夜烹茶。
通玄观
汪行素（宋代）

蓬壶咫尺隔尘氛，流水桃源上下村。
游遍东西南北洞，风光别是一乾坤。
除夕小亭招饮座上举贾浪仙祭诗事
沈丙莹（清代）

小亭主人才高翔，秋来健笔摇岳阳。鹭堠乌亭足吟兴，归来示我诗满囊。

满囊诗句满座客，高筑词坛作除夕。有怀岛佛撚吟髭，年年设祭陈新诗。

韵事艳传许相效，莫辞共引琉璃卮。我愧粗官走尘土，不学浪仙作诗苦。

穷年底事劳精神，欲饮茫然何所补。
清平乐
辛弃疾（宋代）

清词索笑。莫厌银杯小。应是天孙新与巧。剪恨裁愁句好。

有人梦断关河。小窗日饮亡何。想见重帘不卷，泪痕滴尽湘娥。
题钦主器时所作登瀛图
陈造（宋代）

唐家大府开天策，祖庙工歌登七德。
伪王连组{纟斥}颈归，山东羞死虬须客。
文儒济济陪英游，海内共指登瀛洲。
未妨滥吹一延族，中有谋断皋伊流。
崇宁圣人抚洪业，黄头遗种初芽蘖。
青宫进讲多暇日，壑情远览思才杰。
水墨落纸分毫厘，心融笔忘天运机。
鸾翔鹄峙俨在目，更用褚亮摛辞为。
天翻地覆人得知，神京北风吹皁旗。
空令便桥乞央酒，盛事拂膺正观时。
天家所宝君家得，拜手披图悼今昔。
鼎湖龙去馀弓剑，上林雁来断消息。
莫年笔力犹枝梧，惯题七骑阴山图。
为君斲句偕画往，贷我老泪淋衣裾。
题水村图
钱资深（元代）

屋后青山门外溪，疏疏芦苇压渔矶。地缘清绝人堪爱，长是三春雁不归。
过池阳，舟中望九华山
杨万里（宋代）

役役催行迈，忽忽过此春。
杯翻五湖月，筝扫九华云。
不是风烟好，何缘句子新。
兹游四千里，今日过三分。
予甲戌岁与惠州麦少韩始相会于都下后十九年复会焉今又六年而少韩见予益勤将东归为诗四章以别 其一
程洵（宋代）

邂逅京华忆昔时，匆匆长恨遽暌离。重来只有声音在，两鬓萧萧各欲丝。
颂古四十五首
释慧远（宋代）

眼目高低鼻孔横，浅深轻重不多争。
蠓虻虿上挨肩入，鸑鷟牙根借路行。
便把长河搅酥酪，敢将粟柄作禾茎。
后山未是潜身处，出没任佗乌兔更。
早起
贾岛（唐代）

北客入西京，北雁再离北。秋寝独前兴，天梭星落织。

耽玩馀恬爽，顾盼轻痾力。旅途少颜尽，明镜劝仙食。

出门路纵横，张家路最直。昨夜梦见书，张家厅上壁。
偈六十三首 其十五
释道宁（宋代）

湘山青，湘水碧。上下四维，东西南北。处处释迦，头头弥勒。

啐啄同时，无劳外觅。
琴友
李吕（宋代）

金玉声清圆，鸾凤势翔舞。
重是古人风，勿效儿女语。
西江月（佳人）
苏轼（宋代）

碧雾轻笼两凤，寒烟淡拂双鸦。为谁流睇不归家。错认门前过马。

有意偷回笑眼，无言强整衣纱。刘郎一见武陵花。从此春心荡也。
胡楚宾谣
佚名（唐代）

胡楚宾，李翰林。词同三峡水，字值双南金。
送查仲文三首
项安世（宋代）

世味元无著，诗情自不閒。
撩人五字句，为客万里山。
我已移文就，公能尽兴还。
归来宋玉宅，作赋动江关。
题总持院
洪朋（宋代）

后土祠边柏造天，雷公堂下锁婵娟。韦郎去后无消息，空复秋风入管弦。
昔游诗十五首 其十二
姜夔（宋代）

濠梁四无山，坡陁亘长野。吾披紫茸毡，纵饮面无赭。

自矜意气豪，敢骑雪中马。行行逆风去，初亦略沾洒。

疾风吹大片，忽若乱飘瓦。侧身当其冲，丝鞚袖中把。

重围万箭急，驰突更叱咤。酒力不支吾，数里进一斝。

燎茅烘湿衣，客有见留者。徘徊望神州，沈叹英雄寡。
寄居虫
魏坤（清代）

人生如瓜牛，长负躯壳累。何况外缘假，妄思得久寄。

兹物生海壖，乃具周身智。常共水族游，爱此一螺翠。

延缘遂迁入，宛转据其内。腥涎吐清波，微风纳凉吹。

扬鬐遇钓师，触急辄惊避。两两收霜钳，虚中得静閟。

晏然称寓公，久亦渐忘伪。如以物附物，是一即非二。

而我辞乡国，岁岁困旅次。结屋少定踪，对之发深喟。

暇或笺虫鱼，为汝别种类。
寄归州马判官
齐己（唐代）

郡带女媭名，民康境亦宁。晏梳秋鬓白，闲坐暮山青。

赠客椒初熟，寻僧酒半醒。应怀旧居处，歌管隔墙听。
至元重光单阏之岁春正月陇西郡太夫人介寿八
陆文圭（元代）

断机碎锦缬，短髻剪青丝。
分勤谢师友，老妇得佳儿。
长宦客四方，鹤发在高堂。
安得凌风翼，高飞至母傍。
春晖不可报，萱草日日长。
今夕知何夕，门有车马迹。
堂下罗钟鼓，堂上合宾客。
春风吹绿酒，起舞儿献寿。
客间年几何，旧岁七十九。
此去三千年，蟠桃始开花。
花开又结实，瑶池度岁华。
客起再拜言，遗核幸分甘。
小人亦有母，八十又加三。
核中有琼浆，饮之胜啜菽。
怀归满袖香，仙霞烛幽谷。
西陵峡
左辅（清代）

寒山主西陵，云外见积石。垂崖盘千层，一气转地脉。

古藤捎天盘，飞流界空白。划然开瞿唐，万水如矢激。

猿鸟堕危梯，鱼龙齧粉壁。阴阴夔巫间，千古雷雨黑。

沈犀魇水怪，事幻理难格。圣人不任智，事事有开辟。

淫预戒舟航，功大非假力。吾将撇舟去，三叹此遗迹。
登嵩山十首 捣衣石
苏辙（宋代）

玉女云为衣，飘摇不须捣。
空传岩下石，夜杵知谁抱。
清泉供浣濯，素月铺缯缟。
人世迫秋寒，处处砧声早。
示程伯达诗
胡叟（魏晋）

群犬吠新客，佞暗排疏宾。直途既已塞，曲路非所遵。

望卫惋祝鮀，盻楚悼灵均。何用宣忧怀，托翰寄辅仁。
王得淦招饮席上二首
陈著（宋代）

太史应须奏德星，老夫相与证高情。
杯盘楚楚饶诗兴，写出人閒淡处声。
送辛卿幼安帅闽
陈傅良（宋代）

长才自昔恨平时，三入修门两鬓丝。
瓮下可能长夜饮，花间却学晚唐词。
潸然北顾关河水，简在西清日月迟。
乘雁双凫沧海上，与君从此恐差池。
芷谷居士画大幅水墨云山、瀑布二图，并题句见赠，长句赋谢
丘逢甲（清代）

墨风一夜驱云起，龙气濛濛万山里。轩窗如闻瀑布声，天下奇观宁有此？

纷纷众史画格卑，嗟君抗古森雄奇。下追西庐上北苑，中间直蹑黄大痴。

填胸磊块化丘壑，臆造桃源付耕凿。胡尘不到画里天，如此江山殊不恶。

平生画山不画人，四海无人堪写真。此图忽著人者两，草庐对语空山春。

口读君诗目君画，众木槎枒群石怪。动摇古壁愁欲飞，骇视云中忽龙挂。

岂惟城市生山林，风云惨澹开胸襟。可怜祗向画图见，孤负苍生霖雨心。
次韵持国谢送酒
范纯仁（宋代）

重九思公向洛阳，三秋此日念何长。心随白酒聊相寄，头插黄花想共尝。

盈幅忽惭琼玖报，开尊应伴绮罗香。明年花好能来否，元老同期醉寿觞。
访宋氏溪园
宋庠（宋代）

偶作城隅逝，居然物外期。
林风瓢易觉，山雨石先知。
藤老犹依格，沟斜更会池。
看蝉琴误曲，过树路成歧。
节近吹花酒，欢留败袄棋。
主人名族后，啸竹客忘疲。
赠曹大夫三绝
韩维（宋代）

势利驱人去若流，君才六十便归休。
归时不及家无有，但问松安竹健不。
苕溪皇甫秀才幽居 其二
刘基（明代）

天目山前苕水流，野华啼鸟自春秋。沧浪清浊吾何预，坐听松风笑许由。
和普公赋东园十题其三石笋
梅尧臣（宋代）

削出青山根，峭立碧玉圭。
不作湘竹老，不染帝子啼。
不为盘中蔬，岂与烟茁荠。
二日至襄阳诗卷为偷儿持去
项安世（宋代）

华黍诗亡更自珍，银杯羽化未须嗔。
不然雷电将天上，或者浮沉自水滨。
郑老本无氈可守，虎头政恐画能神。
苦心只道无人爱，何物偷儿却可人。
程吉老抚干以英石见遗层叠可爱报之以此
曾几（宋代）

几净窗明丈室间，炷香危坐不开关。
如何密密深深地，忽有层层叠叠山。
珍重故人初入手，携持使我得怡颜。
从今石友常相对，世上交游费往还。
春寒
陈与义（宋代）

二月巴陵日日风，春寒未了怯园公。
海棠不惜胭脂色，独立蒙蒙细雨中。
曾 其三
赵蕃（宋代）

衣敝不羞狐貉，气华正在诗书。穷通故是有命，天也岂人力欤。
禅人并化主写真求赞
释正觉（宋代）

貌古而孤，气清而癯。
秋生林壑，月在江湖。
见道之体盈而虚，随世之用有而无。
佛佛祖祖，只个规模。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十七
丁复（元代）

仙翁日采山，长生视能久。松根茯有神，蜂盘蜜如酒。

仙人来海上，宝诀缀肘后。老君拔宅上，堕地徒井臼。
送虞英嫂归诸暨
徐昭华（清代）

落尽红衣莲子多，相看绿水木兰过。晓风不解吹愁去，偏送佳人到苎萝。
文殊台
袁宏道（明代）

芙蓉万尺花如铁，秋窗尽洒红霞屑。
螺顶仙人骑杖来，天衣晓带雪山雪。
帝遣神丁量海洗，绣锷斑裬生增砥。
一萍吹作浔阳城，半匕疏为九江水。
高青直上一万重，绿瞳失启金泥封。
夜登定山
殷云霄（明代）

泊舟桐江水，夜登定山石。延萝踞虎豹，嘘波动潮汐。

俯阚冯夷宫，疑入羽人宅。林静江有声，云昏岸无迹。

怀哉生哀听，戚矣阙远觌。风势依峰峻，月色连江白。

飞鸿鸣远浦，潜蛟舞深泽。飘飘千里舟，脉脉独游客。

飞帆拂溟海，逸思绕凫绎。乘桴嗟有志，栖岩悲失策。

薄宦竟何有，幽期谁与适。觉迷道有获，舍欲情无逆。

眷言咏白驹，聊以慰今夕。
二风诗。乱风诗五篇。至惑
元结（唐代）

（古有惑王，用奸臣以虐外，宠妖女以乱内，内外用乱，

至于崩亡，故为《至惑》之诗二章六韵二十句）

贤圣为上兮，必俭约戒身，鉴察化人，所以保福也。

如何不思，荒恣是为？上下隔塞，人神怨奰；

敖恶无厌，不畏颠坠。

圣贤为上兮，必用贤正，黜奸佞之臣，所以长久也。

如何反是，以为乱矣？宠邪信惑，近佞好谀；废嫡立庶，

忍为祸谟。
舟次维扬
许国佐（明代）

君子出门时，不谓行当久。一行历九春，妾魂如中酒。

燕北多悲风，越南少归鸿。行藏不可料，不知商与戎。

君虽惜高节，妾亦惜芳颜。芳颜有几何，别离在其间。

春风不解事，又放柳青青。寄言谢花鸟，不及伴前庭。
忆廖氏池亭牡丹因寄文英友兄并约同饯范实夫
刘崧（元代）

忆昔池亭同啸咏，秪今扶病少过从。石阑花好几时发，林径苔深尽日封。

转觉春风愁见雁，可堪夜雨坐闻钟。豫章归客能来别，乘取东城柳色浓。
和易岩喜雨韵
王柏（宋代）

歊烦一转亦何难，只在邦君念虑间。
社鼠城狐才就絷，土龙刍虑便投闲。
平时真见天人密，顺处不疑霖雨悭。
梦里忽闻风力猛，定知千里破愁颜。
舍东四咏 其四 小径
陆游（宋代）

环绕无十步，捷行财半之。安西九千里，自有著鞭时。
无题三首
陈造（宋代）

才不时宜嬾治生，学专信已一官轻。
只今尚友须千载，独惜时无尚子平。
朝中措·红鸾飞下绿云中
佚名（宋代）

红鸾飞下绿云中。天淡日和融。回首小园桃杏，怜伊独困霜风。回姿丽质，天然富贵，不假铅红。梦作一双蝴蝶，翻翻绕遍芳丛。
朝中措
周紫芝（宋代）

作长短句以招之

大江流处是庐峰。苍玉照晴空。何事浅鬟浓黛，却成烟雨溟濛。

如今纵有，云涛万顷，翠巘千重。传语云间五老，一尊须要君同。
送大兄南还
彭宁求（清代）

重到承明半载馀，匆匆襆被返衡庐。营巢每笑逢秋燕，纵壑真同避钓鱼。

三径春风侍童冠，一帘花雨润琴书。故乡自足林泉趣，最荷君恩许遂初。
恭和家大人将赴季弟官舍书示及门之作
孙应符（宋代）

纯熟工夫积岁年，能知本性则知天。
揠苗助长犹为害，况复芸人舍己田。
赠赵莼客
吴绮（清代）

闽客浮家泖水湄，孤踪不许俗人知。春衣典尽缘沽酒，晨突无烟独爱诗。

晞发未忘文信国，论心长忆郑当时。何来忽作思乡曲，撷采幽香绝妙词。
南歌子
吕渭老（宋代）

策杖穿荒圃，登临笑晚风。无穷秋色蔽晴空。遥见夕阳江上、卷秋蓬。

雁过菰蒲远，山遥梦寐通。一林枫叶堕愁红。归去暮烟深处、听疏钟。
游峨眉十一首
冯时行（宋代）

闻说最佳处，深藏叠嶂间。
只须一两屐，更入数重山。
架竹深犹渡，垂藤险可攀。
林泉夫厌客，风雨不教还。
句
祝元膺（唐代）

却觅终南山色看，倚天横展玉屏风。杜甫一生怜李白，应缘孔圣道才难。

终南山脚盘龙势，紫阁云心望鹤归。
寄章都护四首 其二 题投辖馆
孙继皋（明代）

公子敬爱客，尚书期奈何。华灯灿甲馆，绮席明银河。

车辖每投井，羽觞还促波。空传孟尝侠，弹铗有悲歌。
旅中追和微之韵示詹次山
董颖（宋代）

日近长安远，风高易水寒。
畏途君莫问，何啻上天难。
怡山长庆寺
李觏（宋代）

行行金碧里，气象恍如春。不记来时路，自嫌衣上尘。

院香知有佛，僧静似无人。十载京华梦，相逢一欠申。
将至青州
孔平仲（宋代）

磅礴西南万叠山，屈盘飞舞意相关。天形地势俱雄壮，人指青州在此间。
大圆智镜
释印肃（宋代）

普庵非相亦非名，达本忘情不见人。
孤月全收无意识，桂轮独见绝纤尘。
三祗一念汤消雪，万行须臾火烁冰。
到此何劳声色问，共君本自镜圆明。
若将铜器作天真，背黑面青赚学人。
本性如空含万物，妙明寂照岂容尘。
山河石壁三春雾，空色全彰六月冰。
智自圆明非我所，不拘日月定光明。
送河间吕令
陈师道（宋代）

今日中牟令，当年太守孙。
独能怜此老，肯避席为门。
寒日风涛壮，边城簿领繁。
平生子曾子，白首得重论。
西江怀古
杜牧（唐代）

上吞巴汉控潇湘，怒似连山静镜光。
魏帝缝囊真戏剧，苻坚投棰更荒唐。
千秋钓舸歌明月，万里沙鸥弄夕阳。
范蠡清尘何寂寞，好风唯属往来商。
送曾子华游赣
邓有功（宋代）

丈夫达有遇，出令走千里。
焚香玩太空，宴坐尘不起。
云胡子曾子，不自乐沂不。
风烟挟两袖，足跟尚芒履。
持被直承明，三省良未忆。
观君气如虹，接淅亦可美。
昔年子长游，落笔妙信史。
三苏出岷峨，文章仰欧子。
此行崆峒岭，万事宁足侈。
郁孤有奇观，佳句公摩洗。
予生事斗室，出若畏澜蠡。
长安歌狭邪，神鼎铸螭鬽。
穷通匪同途，动静实一理。
时止复时行，愿与参此义。
至日书怀
蔡戡（宋代）

病起逢佳节，羁怀只自伤。老来衰自至，身与世相忘。

发引千丝乱，愁添一线长。功名真已矣，此意付沧浪。
用陈和你太博韵题江州高远亭四首
袁说友（宋代）

亭高未涉意先申，五马同来却报春。
一笑孰知今在旅，兹游端不厌居尘。
分张好景因人重，排拶佳篇逐日新。
我是东州西上客，也来吟作社中人。
六和二首
刘克庄（宋代）

生怕将军手涴靴，安能柔软舞灵和。
艰虞夷甫方谋窟，老懒尧夫少出窝。
时事累棋如许急，春愁抽茧未为多。
终南一径非常捷，自是吾徒问路蹉。
秋日
徐似道（宋代）

老觉此身无一堪，尚牵诗课撚衰髯。
亦知庭院西风恶，直为秋香不下帘。
上册宝十三首
真宗（宋代）

濯濯其英，殖殖其庭。
有来群工，麦我思成。
嘉肴既将，旨酒既清。
雍和不迟，福禄来宁。
杂歌谣辞·步虚词
刘禹锡（唐代）

阿母种桃云海际，花落子成二千岁。
海风吹折最繁枝，跪捧琼盘献天帝。
华表千年鹤一归，凝丹为顶雪为衣。
星星仙语人听尽，却向五云翻翅飞。
班婕妤
苏平（明代）

一自辞同辇，深宫草又生。
甘随纨扇弃，犹记玉阶行。
明月愁中影，流莺梦里声。
笙歌前殿夜，教妾若为情。
春日过李侍御
卢纶（唐代）

高柳满春城，东园有鸟声。折花朝露滴，漱石野泉清。

心许陶家醉，诗逢谢客呈。应怜末行吏，曾是鲁诸生。
园景十二咏 其三 梧桐院
胤禛（清代）

棹泛湾湾水，桥通院院门。吟风过翠屋，待月坐桐轩。

秋叶催诗落，春花应节繁。只应金井畔，好借凤凰鶱。
永遇乐·懒散家风
葛长庚（宋代）

懒散家风，清虚活计，与君说破。淡酒三杯，浓茶一碗，静处乾坤大。倚藤临水，步屧登山，白日只随缘过。自归来，曲肱隐几，但祗恁和衣卧。柴扉草户，包巾纸袄，未必有人似我。我醉还歌，我歌且舞，一恁憨痴好。绿水青山，清风明月，自有人间仙岛。且偎随、补破遮寒，烧榾柮火。
重登峭帆亭
钱梓林（清代）

旅馆无情绪，旗亭忆旧游。山河犹似昔，风景已成秋。

稚燕随群戏，残蝉曳响流。莼鲈归兴动，倍觉起离忧。
夜窗听雨
李东阳（明代）

潇潇残雨入深更，半洒疏窗半拂楹。
芳草池塘应有梦，落花庭院不胜情。
听疑野寺昏钟远，望忆江船夜火明。
明日晓晴须出郭，葛衣藜杖一时轻。
送王梦升入道
吴惟信（宋代）

不肯轻迷固有天，星冠霞氅竟翩然。人能变体方超俗，丹到成功即是仙。

伏洞黑龙听夜咒，傍花白鹿伴春眠。哦诗更欲全清致，当以弥明作正传。
再用前韵
朱熹（宋代）

久阴冬竟暖，欲霁气先清。田舍占烟火，军家候鼓钲。

风霜千里肃，天地一朝晴。明日知何日，阳春又发生。
一日复一日
李元圭（元代）

一日一日复一日，百岁能消几双屐。玉龙嘶断东溟波，春风吹老南山石。

柳华著水流青萍，琅玕弄影生秋声。霓裳短衣尚堪舞，髑髅丑眼不再明。

竹马儿童誇疾走，檀板梨园歌白首。桑根陵谷号饥狐，一夜黄河向西吼。

芒砀山下赤龙子，千古英雄魂不死。崆峒重揖广成公，笑我携来乱红紫。

羲和尽意驱长云，有酒谁酹田文君。燕雀纷纷戏鸿鹄，古人道义今无闻。

东家娇娥怯春老，晓镜画眉斗新巧。开屏自语芙蓉秋，妾颜不似当时好。

一朝一朝又一朝，黄尘车马长安桥。粗衣藿食养心骨，会看鹏背摩青霄。
咏莲
杜衍（宋代）

凿破苍苔涨作池，芰荷分得绿参差。
晓开一朵烟波上，似画真妃出浴时。
山居杂诗九十首
曹勋（宋代）

鸡冠与凤仙，早种近阶砌。
夏秋无花时，类能作幽致。
鸡色惟青紫，凤蕊杂红翠。
来年不待种，罅隙自苗裔。
再赠西山隐者
马长海（清代）

山路逶迤入杳冥，十年重访枕烟庭。问名揩眼看蓬鬓，留客呼儿挈酒瓶。

云似客闲朝出岫，鹤如人立夜听经。先生不与寰中事，长啸一声天地青。
浣溪沙
吴儆（宋代）

风入枯藜衣袂凉。江枫园柳半青黄。洗车飞雨带天香。世事一场真大梦，宦情都薄似秋光。竹洲有酒可徜徉。
过尉氏登阮籍啸台
欧大任（明代）

朝登古台上，迢递望大河。北倚菟氏城，独流扬洪波。

台下荒荆榛，蒙茏带嵯峨。阮公昔长啸，悲风起藤萝。

白眼视世人，礼法亦已苛。婚媾曾谢却，沉湎惟微酡。

笑彼当涂子，负乘何其多。貂冠导华簪，佩玉垂纤罗。

丹组绾银黄，列侍二八娥。少年矜得意，蜉蝣将如何。

不见苏门人，鸾声在山阿。俶傥咏我怀，齐轨宁蹉跎。

任放竹林游，徘徊蓬池歌。
生查子
李刘（宋代）

万里彩衣远，旬日黄花後。蓬矢纪佳辰，莲幕翻新奏。更看桂枝香，归献灵椿寿。同对小蟠桃，共醉长生酒。
虚舟斋诗为王深叔作
饶节（宋代）

人生一涉世，波澜渺无穷。凡儿似得计，兀兀自穷能。

惟有盛名下，颇招众嫉攻。开关或延敌，政使臧亦凶。

古人故不尔，山泉养正蒙。我非阮嗣宗，何时见阿戎。

濯濯春月柳，谡谡松下风。似闻未著冠，笔力百夫雄。

馀子窘不足，渠乃忌太丰。比从道人游，警悟世谛中。

试观名斋意，已见应世工。圣贤在方策，制行固不同。

惟有虚己游，万川同一东。此名可书绅，愿言谨厥终。
黄守不饮茶
朱翌（宋代）

宾客相传无水厄，欣然脱屐上公堂。
涤烦疗渴名虽著，瘠气侵公暗有妨。
梦寐无忧眠可熟，清虚自积体尤强。
樵青竹里管何事，侧听杯行供暖汤。
寓龙池庵日显师以风雅相质赠此以广其志
成鹫（清代）

读书万卷无一得，寻行数墨知何益。丈夫耻做文字禅，怕与时人号诗伯。

不见黄梅舂米卢，胸中一字全不识。腰间石烂骨皮穿，倩人夜半书廊壁。

祖翁田地坦坦平，儿孙莫更栽荆棘。我在罗浮古洞来，蒲团坐老青山色。

焚尽诗书始出门，门前大道如弦直。南行取路过龙池，龙池之水清且碧。

春风菡萏次第花，赤梢鲤鱼长八尺。眼中明月夺鲸鲵，夜光照见池头客。

相逢知我老诗僧，舍却摩尼问沙砾。笑倾栲栳掷还君，莫昧圆明缀衣祴。

捩转前车戒后车，少壮及时须努力。扑破奚囊未了绿，斩断葛藤千七百。

老僧拭目池上看，雨似盘倾雷霹雳。金鳞透网出重关，方笑蠹鱼心眼窄。
春寒东阁外花事未动有感 其一
王世贞（明代）

阴风猎猎雨丝丝，苦勒新红未上枝。人道春光从此出，不知元自得春迟。
咸阳
刘棐（宋代）

父老壶浆迓义旗，亡秦谁复为秦悲。
不曾被虐曾蒙德，十二金人各泪垂。
龟堂杂兴
陆游（宋代）

朝来地碓玉新舂，鸡跖豚肩异味重。
便腹摩挲更无事，老人又过一年冬。
夏月山中闻莺
姜特立（宋代）

深山五六月，犹自有莺簧。
吸满幽人听，何如入建章。
古诗
庞谦孺（宋代）

西风正浩荡，出门无所寻。
强起理菊花，聊以慰我心。
傍篱见南山，经旬阻秋霖。
岂不欲傲游，虑此泥泞深。
凉飚带寒烟，暝色著高林。
归鸟未遑栖，槭槭风叶吟。
游子悲故乡，感吠岁月深。
一室蔽蓬蒿，空壶绝孤斟。
徘徊东墙下，仰视林端参。
耿耿夜何长，白露湿衣襟。
寄答陈公衡仪部时在忧中
卢龙云（明代）

岁月风尘可易逢，都门空忆旧游踪。官仍抚字甘留滞，署有清华待秩宗。

海畔买邻千树隔，郢中传调八行封。百年礼乐须今日，早别松楸向九重。
过隋宫故址
孙蕡（明代）

伊昔隋家全盛年，周陈部曲按三边。端门彻夜笙歌合，琪树经三锦绣缠。

经三锦绣何摇漾，别有迷楼九霄上。连拱飞甍次第开，朱帘绣柱森相向。

楼中美女花葱茏，写翠图黄映晓空。璧月琼花新态度，临风结绮旧丰容。

碧山萤火光于电，更傍沉香山底宴。窈窕清歌来梦儿，轻盈妙舞莲花旋。

行乐还来烂熳游，天京移跸望扬州。高起离宫连凤阙，斜穿汴水入龙舟。

龙舟锦缆映牙樯，玉箫金管切云长。仙禽自蜕葳蕤羽，野鸟还为鸾凤翔。

棹歌杨柳三风晚，扇影芙蓉秋露香。芙蓉秋露香飘玉，台榭俄成走麋鹿。

翠华梦断雷塘路，铁马声喧太行麓。辽东浪死鬼啼道，马上夜游谁度曲。

燕泥时自落空梁，庭草无人随意绿。繁华堪羡复堪怜，高冢麒麟若个边。

古路斜阳悬木末，寒鸦流水绕村前。荒基远对唐陵树，断碣犹存大业年。

往事悠悠谁与共，临风为尔一潸然。
傅推官劝农七绝句拟和其五·田父
郑刚中（宋代）

老人听读劝农章，扶杖兴言意味长。
但愿门前少呼唤，自然工力到耕桑。
临终颂
何士昭（宋代）

五十年住人世，灵台不染纤瑕。壬午三更子时，天开万里无霞。
山阴故事
徐夤（唐代）

坦腹夫君不可逢，千年犹在播英风。红鹅化鹤青天远，

彩笔成龙绿水空。爱竹只应怜直节，书裙多是为奇童。

吹笙缑岭登山后，东注清流岂有穷。
藻侄比课五言诗，已有意趣，老怀甚喜，因吟
范成大（宋代）

静里秋先到，闲中昼自长。
门阑疑泄柳，尸祝漫庚桑。
腹已枵经笥，身犹试药方。
强名今日愈，勃窣负东墙。
送人游吴
李彭（宋代）

朔风号木末，迫此岁时晏。驱车不停轨，客子老昏宦。

平生蒋诩不，求羊每娱玩。持觞送落日，抵掌河宿烂。

胡为向吴会，雅意访亲串。亲串者谁欤，昂昂金闺彦。

嘘枯由涵照，要津藉推挽。念子赴修涂，发轫在昧旦。

娟娟所娇儿，嶷嶷赴门限。闺人密缝裳，遐征苦多绽。

结束志千里，二事忘一眄。莫遣扊扅歌，愆期发长叹。
王原庆有诗寄谢丈签判子畅尉曹具以见及次韵
赵蕃（宋代）

相望千里旧闻风，何意论交邂逅中。
别去伤心念风雨，诗来满眼眩青红。
通家契好君能记，末路飘零我亦同。
江左名流数王谢，一时况有小安丰。
菩萨蛮（夏）
鉴堂（宋代）

竹枝高映荷池绿。绿池荷映高枝竹。流水碧浮鸥。鸥浮碧水流。

酒尊陪旧友。友旧陪尊酒。吟客坐时斟。斟时坐客吟。
从赵崇道求蜀纸五首
赵蕃（宋代）

病起犹余觅句勤，要题柿叶厌缤纷。
陟厘尽付五十万，今代谁为王右军。
江亭秋望
谢晋（明代）

林亭寂静俯江流，天净波光暑雨收。吟处诗人闲对席，望中仙侣远同舟。

老年未减沧洲趣，清兴难忘赤壁游。莫遣西风吹客鬓，鲈肥莼冷不胜秋。
途中寄顾少参益卿于时益卿方谢病居海上
欧大任（明代）

天涯病后忆行旌，北去空驰万里情。薏苡谤来双凤阙，芙蓉光里五羊城。

山中客解陪操管，海上人犹望请缨。不是穷愁归赵日，著书何必似虞卿。
偈颂一百三十三首 其一○一
释法薰（宋代）

布袋头结，圣凡路绝。蜡人冰，鹅护雪。西天恁么，此土还别。
题酆都观·读英真君丹诀
周敦颐（宋代）

始观丹诀信希夷，盖得阴阳造化机。
子自母生能致主，精神合后更知微。
【商调】梧叶儿_出金陵尘暗
乔吉（元代）

出金陵
尘暗埋金地，云寒树玉宫，归去也老仙翁。东北朝宗水，西南解愠风，船急似飞龙，到铁瓮城边喜落篷。
题观妙轩
方回（元代）

前身恐是靖庐公，手擘崔嵬栋此宫。
拔地三三屏特起，藏天此此洞潜通。
渊明山气忘言外，太白秋声静坐中。
一洗丹玄童子眼，待看鸾鹤下晴空。
偈颂八首
释宗印（宋代）

春山青，春水绿，
春风包裹无纤粟。目前事，
量外机，东村王老暗攒眉。
暗攒眉，独脚山魈舞柘杜枝。
送李公衡从其弟赴州教授
项安世（宋代）

对床夜雨副深情，去续眉山万古名。
杜宇不来无客限，鹡鴒相唤有新声。
江西太史吟诗处，洛下先生载道行。
今日重提旧公案，亦须拈问老师兄。
无俗念·灵虚宫梨花词
丘处机（宋代）

春游浩荡，是年年、寒食梨花时节。白锦无纹香烂漫，玉树琼葩堆雪。静夜沉沉，浮光霭霭，冷浸溶溶月。人间天上，烂银霞照通彻。
浑似姑射真人，天姿灵秀，意气舒高洁。万化参差谁信道，不与群芳同列。浩气清英，仙材卓荦，下土难分别。瑶台归去，洞天方看清绝。
治心吟
邵雍（宋代）

心亲于身，身亲于人。
不能治心，焉能治身。
不能治身，焉能治人。
和珣上人八首 其四
释德洪（宋代）

句下无活路，知渠见处偏。君看珠走地，不定始知圆。
芝产之五日有双莲生於东池亟往视之出水已二
郭印（宋代）

七层芝草煌煌秀，一本荷花两两芳。
无象太平人不识，天教卉木效珍祥。
送衡州太守
黄裳（宋代）

几度明庭聚又分，玉皇香落众中闻。忽抛桂玉泛隋水，便拥旌麾穿楚云。

岣嵝山高寻禹志，蒹葭江远忆韩文。随车多少南飞雁，先向秋风得使君。
以前韵作春寒攀迓
韦骧（宋代）

春寒山色似昏烟，风度谯门昼漏传。露柳软条金缀纽，雨苔圆漏翠遗钿。

登楼引领情方远，行帐来诗墨尚鲜。坐想琅邪归路晚，两行红蜡代婵娟。
以独草一笏兰芷笔二枝赠别盛二
皇甫汸（明代）

独草新传越国烟，双兰并结中山兔。此日临岐特赠君，他时为写离思赋。
过野人家有感
陆游（宋代）

纵辔江皋送夕晖，谁家井臼映荆扉。
隔篱犬吠窥人过，满箔蚕饥待叶归。
世态十年看烂熟，家山万里梦依稀。
躬耕本是英雄事，老死南阳未必非。
中秋
赵沨（金朝）

秋气平分月正明，蕊珠宫阙对蓬瀛。巳驱急雨消残暑，不遣微云点太清。

帘外清风飘桂子，夜深凉露滴金茎。圣朝不奏霓裳曲，四海歌讴即乐声。
蟋蟀
鲁一同（清代）

岂有声难定，缘知听未真。苦将阶下意，说与梦中人。

风露初侵夜，星河欲向晨。玉墀他日好，亦未称间身。
十三砺十首 其五
郑思肖（宋代）

大哉万物母，清净光薿薿。独尊而为帝，天地亦其子。

我见我之身，弹指魔王死。欢喜独自笑，清风万万里。
伏蒙提举秘书郎中以留题县驿新篇封示恻隐惠
杨简（宋代）

我学如亩浍，纖流未距川。
何如作难邑，衮衮膏火煎。
学力未纯固，诚不能不迁。
所丧逮寻丈，所补无尘涓。
是则百炼金，无复畏巨燃。
不闻曾氏子，兢兢而虔虔。
一贯融终始，虚明万虑捐。
此道甚简易，劳苦无禹胼。
体妙用亦妙，扬州十万缠。
不熟愧秭稗，未免世累挛。
使者临旧治，盛礼修同年。
所道惟政事，握手意留连。
车行眼偏瞩，粟畦暨麦阡。
父老亟来迎，喜色津津然。
我非当世才，亦复见谓贤。
临违语益稠，不觉膝自前。
更愿所以谙，教我理婚由。
行军城道中
苏过（宋代）

北望青山几百重，秋来翠色欲摩空。犬戎绝漠今无几，鸟道营粮力已穷。

岩谷有田空琐细，旌旗何日卷殷红。此行岂得功名事，聊欲探奇访葛洪。
试事已毕呈毕嘉会少京兆
林光（明代）

自拜天颜入棘闱，斯文曾不乏瞻依。从知忠信堪凭仗，何处荣瞻免是非。

秋月普来心里照，晨星谁道眼中稀。提携京兆逢贤佐，未许权舆咏落晖。
咏千枝柏
蓝仁（明代）

独干千枝长，浓阴万叶稠。傍檐低翠盖，对坐拥青油。

霜雪兼松茂，风烟带柳柔。旧栽祠观里，曾系老君牛。
间情四首 其四
吴敬梓（清代）

香熏透骨有谁知，谪向尘凡冰雪姿。昼永春残人乍别，态浓意远泪偷垂。

曾闻名士多寥落，何事佳人亦仳离。安得与卿登玉版，大罗天上看书碑。
寄慰乾一落第
王维坤（清代）

当年交臂许云龙，太息名高未易逢。我辈都非食肉相，古人常作酒家佣。

三巴二月莺千啭，万里双鱼泪一封。何处相思不相见，梓江迢递剑门重。
长命缕
司空图（唐代）

他乡处处堪悲事，残照依依惜别天。

此去知名长命缕，殷勤为我唱花前。
呈赵左丞
方回（元代）

迩年士夫乏廉称，或以廉称不称能。
兼廉且能毅且弘，嗟我有称见未曾。
君侯妙年翔鲲鹏，横击海宇无与朋。
孝事其亲行有恒，移忠于君德日升。
胸中朗彻水月澄，笔端变化云雾蒸。
惠者怀之威者懲，内作心膂外股肱。
浙右艰食何频仍，六年三潦岁不登。
劝分之意极哀矜，坐使粒价不敢腾。
馁腹再果僵复兴，今秋大稔稻没塍。
长吏于民无弋矰，如寒与裘暑与冰。
老夫昔也霜后鹰，即今仅似痴冻蝇。
一纪不仕閒如僧，少陵日困籴五升。
犹此客窗吟孤灯，往哉一见贤左丞。
亡原作忘，据四库本改友皇甫民望挽词 其一
邹浩（宋代）

八行宜高选，胡为不享年。乡闾推往躅，几席积遗编。

俛仰成千古，凄凉到九原。须知天报在，有子共称贤。
送胡季昭谪象州次王卢溪送澹庵眨新州韵
李元实（宋代）

知公不怕鬼门关，直气横干清禁闲。
雕嘴明知林甫毒，鲠言要与澹班。
一身渠任黄茆里，千古名标青史间。
非晚清朝邪正辨，紫薇红药待君还。
左原纪异
王十朋（宋代）

君不见温公年方髫龀时，奋然击瓮击小儿。至今遗事在图画，击人手段良可奇。

又不见耿恭昔年困疏勒，孤城凿井踰千尺。整衣一拜精诚通，俄顷枯泉飞为液。

乐清有地名左原，地幽井古知几年。一朝陷溺谁氏子，万石压脑沉黄泉。

路隔幽冥生望绝，三宿沉魂岂能击。鬼神莫救功莫施，天遣仁人为之出。

彩棒来临驱五丁，抉石求尸俄有声。头颅半露语未辩，人疑鬼物相视惊。

拯溺辛勤功未果，土圮石攲纷欲堕。争言陷者不复生，救者徒遭颓压祸。

梅仙恻然临井旁，焚香再拜祈彼苍。散金募众蹈死救，手植板干加堤防。

土石相衔危不倒，齑粉馀生仅能保。须臾夺命鬼窟中，万口欢呼喜填道。

翕然舆论咸奇公，异事行将达帝聪。感物诚居耿恭上，击人手与温公同。

况公才学俱超绝，吏隐那能久淹屈。使君前日飞鹗章，莅事详明己廉洁。

鲰生桑梓居此间，具书目见非妄传。太史采诗傥见取，愿付银笔书青编。

将见大书特书屡书不止此，史笔芬香此其始。
句
高似孙（宋代）

汾献升云鼎，秦遗蚀雪碑。
与南雄明上人
释慧空（宋代）

马祖接得大雄峰，一喝当机三日聋。近来丛林无此作，多是活埋文字中。

君不见鬻薪客，特石坠腰供七百。一字不能人为书，继续衣盂是伊得。

又不见周金刚，满车载疏游南方。纸灯忽灭眼睛出，白棒一挥吾道昌。

玄中人，甚眼目，指金成鍮石作玉。圣凡命在渠手中，凛凛威风谁敢触。

直得如斯未称渠，尔曹何苦犹贪书。是间纵得不为贵，天外出头方丈夫。
和范景仁王景彝殿中杂题三十八首并次韵 其八 三月九日重驾
梅尧臣（宋代）

前殿临朝百辟回，后宫廷阁九重开。鸣梢已自金阶出，黄屋初重玉辇来。

不问偷桃方朔饱，谁知载戟子云才。群官望幸无名姓，只有穷吟许外陪。
满江红（甲辰岁盘门外寓居过重午）
吴文英（宋代）

结束萧仙，啸梁鬼、依还城灭。荒城外、无聊闲看，野烟一抹。梅子城黄愁夜雨，榴花不见簪秋雪。又重罗、红字写香词，年时节。

帘底事，凭燕说。合欢缕，双条脱。自香消红臂，旧情都别。湘水离魂菰叶怨，扬州无梦铜华阙。倩卧箫、吹裂晚天云，看新月。
壶中天·五叠韵和中秋夜同雪庄赏桂 其五
黄之隽（清代）

何来仙种，是广寒、栽向琼楼玉宇。曾伴吴刚经斧斫，七宝同修月户。

叶底翔鸾，花边驯兔，凑合蟾宫趣。垒垒桂实，生餐更不须煮。

惟有张姓连天，天香飘下，金粟填秋坞。赓唱满庭芳一曲，胜谱霓裳之舞。

宾客淮南，风骚泖上，先后推盟主。吾吟招隐，小山丛桂何处。
牛首山
李国宋（清代）

独上藏龙窟，遥瞻踞虎邦。四天围碧嶂，一气滚寒江。

净贝安禅悦，香灯冷法幢。顿令尘思尽，高倚白云窗。
秋风辞
苏福（明代）

庭皋梧影动，树杪秋风起。人见秋风悲，我见秋风喜。

彤云扫尽烟尘生，万里乾坤净如洗。冥鸿一举横四海，霜隼孤飞渺千里。

从渠伯劳燕，零落下蓬苇。芄兰傲霜秀苍玉，丛桂摇空喷金蕊。

从渠蒲柳姿，萧疏叹零萎。人言西风吹人老，漆发酡颜变枯稿。

又言西风生客愁，砭骨寒心裂肝脑。吁嗟西风兮本无情，惨慄者自悚，衰谢者自惊。

丈夫不与草木腐，安与草木同枯荣。我愿西风常识面，年年岁岁长相见。

吹将鬓发似磻溪，快我鹰扬邈云汉。
金陵赏心亭
王琪（宋代）

千里秦淮在玉壶，江山清丽壮吴都。
昔人已化辽天鹤，旧画难寻卧雪图。
冉冉流年去京国，萧萧华发老江湖。
残蝉不会登临意，又噪西风入座隅。
孝宗明堂前享太庙三首
真宗（宋代）

礼既行矣，乐既成矣。
维祖约妣，安且宁矣。
皇举玉趾，佩锵鸣矣。
拜贶总章，于厥明矣。
送章頔归乡
杨亿（宋代）

芜秽休嗟负郭田，蹉跎自过鹿鸣筵。
荆山玉璞空三献，梁苑风尘已十年。
疏入禁中犹未报，赋成都下早曾传。
独携书剑归闽岭，共泛烟波入楚天。
獵獵酒旗邀举白，招招渔艇勸烹鲜。
棋枰斗胜疑成癖，砧杵惊愁几废眠。
驿路数程烦托乘，郡斋终日喜谈玄。
如何弃我还家去，相送津亭一黯然。
歌
王寂（南北朝）

当年壮气谩如虹，回首都归含笑中。
群玉峰前好归路，可怜三十二秋风。
呈大帅侍郎阳岩洪先生
蒲寿宬（宋代）

猗桐擢新翠，况此当春阳。
灵凤何高翔，岂不怀朝光。
积阴既去何，先鸣讵能忘。
腐草倏已化，破柱安所藏。
声猷动寰海，偃蹇持孤芳。
清风肃羽纛，白日成圭璋。
久期荐清庙，欲与兴颓网。
恩纶甫杂遝，符采相辉煌。
元佑心可续，江左脉自长。
精神夙聚会，赓歌蔼明良。
愿整池上翼，继我文靖梁。
宿华容寺
王十朋（宋代）

古刹何年有，传闻贞观初。药痊明主疾，鼠福梵王庐。

帝赐褒嘉礼，神留吉利书。残僧三四辈，朝莫自钟鱼。
七夕雨
林震（宋代）

鹊桥岁岁架银河，不似今年怨恨多。据拮偏教风雨妒，缘悭其奈女牛何。

鸣虫似写秋声赋，断雁惊残子夜歌。欲向津头问消息，乘槎无计水生波。
句 其十三
王安中（宋代）

随岗百欠一，陆产万不一。
送李堪
释希昼（宋代）

要地无深托，飘然又出关。秋声动群木，暮色起千山。

岸草随秋远，江云入望闲。何宵发孤咏，月冷洞庭间。
句
陶谷（宋代）

气与金钟病眼明。
次合州新赵使君阻雨
度正（宋代）

时髦济济盛经纶，自愧空疏忝字民。
愧下日光忧杲杲，麦秋雨势厌频频。
化工付物难占命，精意回天亦在人。
闭合焚香惟静坐，一回思念一眉颦。
陇西行·天上何所有
佚名（两汉）

天上何所有，历历种白榆。
桂树夹道生，青龙对道隅。
凤凰鸣啾啾，一母将九雏。
顾视世间人，为乐甚独殊。
好妇出迎客，颜色正敷愉。
伸腰再拜跪，问客平安不。
请客北堂上，坐客毡氍毹。
清白各异樽，酒上正华疏。
酌酒持与客，客言主人持。
却略再拜跪，然后持一杯。
谈笑未及竟，左顾敕中厨。
促令办粗饭，慎莫使稽留。
废礼送客出，盈盈府中趋。
送客亦不远，足不过门枢。
娶妇得如此，齐姜亦不如。
健妇持门户，亦胜一丈夫。
哭方干
杜荀鹤（唐代）

何言寸禄不沾身，身没诗名万古存。况有数篇关教化，

得无馀庆及儿孙。渔樵共垒坟三尺，猿鹤同栖月一村。

天下未宁吾道丧，更谁将酒酹吟魂。
朱明寺
杨备（宋代）

不悌争分不义财，旧居金碧照楼台。
何缘斗夜狂风雨，暗里却飞钱帛来。
满江红·九十炎光
梁大年（宋代）

九十炎光，又过了、三分之一。记当年光际，诞生良弼。崧岳降神当秀气，孕成间世真英杰。妙文章、拾芥立功名，谁能敌。

周孔业，邹轲质。伊尹志，渊明节。袖经纶妙手，屡投班笔。富贵一朝知已逼，封侯谈笑真堪觅。信功名、管取出长年，看箕翼。
高吟行赠别杨惟仁
黄佐（明代）

绀园碧院花木深，招风呼月长相寻。与君对酌缥玉酒，酒阑击剑时高吟。

栖鸦翻露月当席，老鹤警霜风满林。尊前不觉肝胆露，铜龙历历天沉沉。

看君意气何萧爽，玉井冰壶坐中朗。但记欢娱有岁年，岂知携别生俄响。

太行云接晋水滨，秋花锦石相鲜新。君持使节往问津，揽环结佩犹逡巡。

逡巡未已拂鞭去，河桥晓日新丰树。紫骝跑空尘作雨，弦筈分违遽如许，弹冠徯君奉明主。
对雪和子厚弟四首
王之道（宋代）

青腰夜种玉，不见稠与稀。
将军欲何往，滹沱正流澌。
软火烧黄精，我尔宁苦饥。
行行复行行，舌在请勿疑。
钓鳌石
苏舜元（宋代）

未穷双佛刹，先到一渔家。山雨已残叶，溪风犹落花。

汲泉沙脉动，敲火石痕斜。应是任公子，竹间曾煮茶。
别宣尉王中斋
王奕（元代）

自笑灵龟久不灵，巧逢天地换清宁。
典型顿觉空诸老，肝膈未能忘六经。
朔雪渐深头转白，洛山虽无眼还青。
杏坛寂寂遗音在，靠得汾亭有父兄。